Gedagte vir die dag: ’n Leuen kan ’n lewe verwoesFoto: pixabay.com ’n Vals getuie bly nie ongestraf nie; wie leuens kwytraak, kom nie vry nie. ŉ Vals getuie bly nie ongestraf nie; wie leuens kwytraak, gaan tot niet. ’n Vals getuie gaan sy dood tegemoet. ’n Betroubare getuie se getuienis het betekenis. (Spreuke 19:5, 9; 21:28) Daar word vertel van ’n seun wat uit woede ’n verskriklike leuen oor sy vriend versprei het. Vinnig het die vals storie die hele dorp vol gelê en niemand wou toe langer iets te doen gehad het met die seun van wie die storie vertel is. Die leuen het sy lewe vernietig en hy het begin vereensaam. Toe die seun wat die storie gefabriseer het, sien watter vernietigende effek dit op sy vriend se lewe gehad het, was hy spyt oor sy optrede. Hy het na ’n wyse man op die dorp gegaan om te hoor hoe hy dinge kon regmaak. Dié het vir hom gesê hy moet ’n veertjie voor elke huis in die dorp gaan neersit – die taak het die jongeling weke geneem om uit te voer. Nadat hy sy taak voltooi het, het hy teruggekeer na die wyse man om te hoor of alles nou weer is soos voor hy die vals storie versprei het. Die wyse het egter vir hom nog ’n taak gegee en dit was om elke veer wat hy voor elke huis geplaas het te gaan optel. “Dit is ’n onmoontlike taak!” het die seun verbysterd uitgeroep, “al die vere is teen die tyd deur die wind opgeskep en weggewaai.” Toe sê die wyse man: “Net soos jy nooit weer al die vere wat jy voor die huise gaan sit het, kan terugkry nie, kan jy ook nie jou woorde terugtrek nie. Dit het reeds vernietiging gesaai, die skade is gedoen.” Die seun het hartseer omgedraai en weggestap. Hierdie verhaal spreek ’n groot waarheid aan en dit is dat leuens lewens kan vernietig. Spreuke sê onomwonde vir ons dat God alle vorme van oneerlikheid verag. Dit is nie net Hy wat dit haat nie – ons oneerlikheid het ook op aarde negatiewe gevolge. Nie net kan ’n leuen iemand anders se ondergang beteken nie, maar sou dit aan die lig kom dat jy gejok het verloor mense hulle vertroue in jou. Soms bring oneerlikheid vir ons oënskynlike wins, soos geld in die sak. As ons God egter ken en liefhet, sal ons besef dat eerlikheid belangriker as geld is. Kan ander uit jou dade sien dat integriteit vir jou belangrik is?